CELEX: 32021D0103
Language: et
Date: 2021-01-29 00:00:00
Title: Komisjoni rakendusotsus (EL) 2021/103, 29. jaanuar 2021, millega jäetakse heaks kiitmata olemasoleva toimeaine süsinikdioksiidi kasutamine tooteliiki 19 kuuluvates biotsiidides (EMPs kohaldatav tekst)

1.2.2021   
               
               
                  ET
               
               
                  Euroopa Liidu Teataja
               
               
                  L 34/31
               
            
         KOMISJONI RAKENDUSOTSUS (EL) 2021/103,
         29. jaanuar 2021,
         millega jäetakse heaks kiitmata olemasoleva toimeaine süsinikdioksiidi kasutamine tooteliiki 19 kuuluvates biotsiidides
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 22. mai 2012. aasta määrust (EL) nr 528/2012, milles käsitletakse biotsiidide turul kättesaadavaks tegemist ja kasutamist, (1) eriti selle artikli 89 lõike 1 kolmandat lõiku,
         ning arvestades järgmist:
         
                     (1)
                  
                  
                     Komisjoni delegeeritud määrusega (EL) nr 1062/2014 (2) on kehtestatud loetelu olemasolevatest toimeainetest, mida tuleb hinnata seoses nende võimaliku heakskiitmisega biotsiidides kasutamiseks. Süsinikdioksiid kuulub nimetatud loetellu (EÜ nr 204-696-9, CASi nr 124-38-9). Sinna loetellu kuulub ka propaani, butaani või nende segu põletamisel saadav süsinikdioksiid. Viimati nimetatut käesolev rakendusotsus ei hõlma.
                  
               
                     (2)
                  
                  
                     Kõik osalejad on loobunud toetamast süsinikdioksiidi kasutamist tooteliiki 19 (repellendid ja atraktandid) kuuluvates biotsiidides. Euroopa Kemikaaliamet avaldas avaliku kutse võtta üle osaleja roll kooskõlas delegeeritud määruse (EL) nr 1062/2014 artikli 14 lõike 1 punktiga a. Kõnealuse määruse artikli 17 kohast teatist ei ole esitatud. Vastavalt delegeeritud määruse (EL) nr 1062/2014 artikli 20 esimese lõigu punktile b tuleks vastu võtta heakskiitmata jätmise otsus nende toimeainete kohta, mida läbivaatamisprogrammis asjaomase tooteliigi puhul enam ei toetata.
                  
               
                     (3)
                  
                  
                     Seepärast tuleks süsinikdioksiidi (EÜ nr: 204-696-9, CASi nr: 124-38-9) kasutamine tooteliiki 19 kuuluvates biotsiidides jätta heaks kiitmata.
                  
               
                     (4)
                  
                  
                     Tooteliiki 19 kuuluvaid süsinikdioksiidi sisaldavaid olemasolevaid biotsiide võib jätkuvalt turul kättesaadavaks teha ja kasutada enne määruse (EL) nr 528/2012 artikli 89 lõike 2 teises lõigus sätestatud kuupäevi.
                  
               
                     (5)
                  
                  
                     Igal juhul on süsinikdioksiid loetletud määruse (EL) nr 528/2012 I lisa 6. kategoorias. Tooteliiki 19 kuuluvaid süsinikdioksiidi sisaldavaid biotsiide võib seega turul kättesaadavaks teha ja kasutada, kui neile on antud luba vastavalt kõnealusele määrusele ning need vastavad I lisas süsinikdioksiidi kohta sätestatud tingimustele ja spetsifikatsioonidele.
                  
               
                     (6)
                  
                  
                     Käesoleva otsusega ettenähtud meetmed on kooskõlas alalise biotsiidikomitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Süsinikdioksiidi (EÜ nr: 204-696-9, CASi nr: 124-38-9) kasutamine tooteliiki 19 kuuluvates biotsiidides jäetakse heaks kiitmata.
         
         
            Artikkel 2
            Käesolev otsus jõustub kahekümnendal päeval pärast selle avaldamist Euroopa Liidu Teatajas.
         
         
            Brüssel, 29. jaanuar 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 167, 27.6.2012, lk 1.
         
            (2)  Komisjoni 4. augusti 2014. aasta delegeeritud määrus (EL) nr 1062/2014 Euroopa Parlamendi ja nõukogu määruses (EL) nr 528/2012 osutatud tööprogrammi kohta, milles käsitletakse kõigi biotsiidides sisalduvate olemasolevate toimeainete süstemaatilist läbivaatamist (ELT L 294, 10.10.2014, lk 1).